钦定古今图书集成/明伦汇编/氏族典/第024卷 > 后周
## 钦定古今图书集成/明伦汇编/氏族典/第024卷 > 后周

===冯道===按《五代史冯道传》：“道字可道，瀛州景城人也。事刘守
光为参军。守光败，事张承业，承业荐之晋王，为河东
节度掌书记。庄宗即位，拜户部侍郎，充翰林学士。明
宗即位，拜端明殿学士，迁兵部侍郎。岁馀，拜中书侍
郎，同中书门下平章事。道相明宗十馀年，明宗崩，相
愍帝。潞王反，愍帝出奔，道迎潞王入，遂相之。已而废”
帝出道为同州节度使，逾年拜司空。晋灭唐，道又事
晋，晋高祖拜道守司空、同中书门下平章事，加司徒，
兼侍中，封鲁国公。高祖崩，道相出帝，加太尉，封燕国
公，罢为匡国军节度使，徙镇威胜。契丹灭晋，道又事
契丹为太傅。汉高祖立，乃归汉，以太师奉朝请。周灭
汉，道又事周，周太祖拜道太师，兼中书令。道事四姓
十君，视丧君亡国，亦未尝以屑意，方自号为“长乐老。”
著书数百言，陈所得阶勋官爵以为荣。世宗即位，击
刘旻鄙道，不以从行，以为太祖山陵使，葬毕而道卒，
年七十三，谥曰文懿，追封瀛王。有子吉。